Вітар Фэрэйра

**Ві́тар Маша́ду Фэрэ́йра** (), больш вядомы як **Віты́ньня** (;  13 лютага 2000 году) — партугальскі футбаліст, паўабаронца францускага клюбу «Пары Сэн-Жэрмэн» і нацыянальнай зборнай Партугаліі. Уважаецца адным з найлепшых паўабаронцаў у сьвеце, вядомы сваімі перадачамі, бачаньнем поля, хуткасьцю працы, кантролем мяча і спрытнасьцю ў цесных прасторах.

## Кар’ера
### Клюбная
Хлопчыкам займаўся ў акадэміі клюбу «Авіш», дзе поруч з Дыёгу Кошта, будучым аднаклюбнікам у «Порту», вылучаўся сярод астатніх. Пасьля некалькіх трэнаваньняў з «Бэнфікай» быў інтэграваны ў адную з акадэміяй каманды. Там ён прабыў тры гады перш чым быў звольнены праз сваю хударлявасьць. Не зважаючы на цікавасьць да яго з боку «Спортынгу», праз два гады Вітыньня ў веку 11 гадоў далучыўся да моладзевай акадэміі «Порту». 28 студзеня 2020 году футбаліст упершыню зьявіўся ў асноўным складзе «Порту», выйшаўшы на пляцоўку на замену ў матчы супраць «Жыл Вісэнці». У агульнай складанасьці ён згуляў восем матчаў.

9 верасьня 2020 году Вітыньня перайшоў у сэзонную арэнду ў клюб ангельскай Прэм’ер-лігі «Ўулвэргэмптан Ўандэрэрз». Клюб меў опцыю на пераўтварэньне арэнды на сталую дамову за 20 мільёнаў эўра, бо «Порту» быў вымушаны аддаць яго ў арэнду праз правілы УЭФА аб фінансавым фэйр-плэй. Ён дэбютаваў 14 верасьня на выезьдзе супраць «Шэфілд Юнайтэд» у якасьці запаснога ў другім тайме, а праз тры дні ўпершыню выйшаў у стартавым складзе ў хатнім матчы Кубка лігі, які ён прайграў «Сток Сіці». Вітыньня дэбютаваў у Прэм’ер-лізе на выезьдзе супраць «Манчэстэр Юнайтэд» 29 сьнежня 2020 году, у гульні, якую «Ўулвэргэмптан» прайграў у дададзены час. 22 студзеня ён правёў свой першы гол за клюб у матчы Кубка Ангельшчыны. У канцы сэзону клюб адмовіўся скарыстацца сваім правам на выкуп кантракту. Па вяртаньні спачатку быў гульцом запасу, але зь цягам часу пачаў атрымліваць больш гульнёвага часу. Па сыходзе з каманды Сэржыю Алівэйры ў студзені 2022 году Вітыньня канчаткова замацаваўся ў пачатковым складзе дружыны. У 2022 годзе паўабаронца трапіў у сымбалічную зборную чэмпіянату, а таксама быў названы найлепшым маладым гульцом лігі.

30 чэрвеня 2022 году Вітыньня склаў пяцігадовую працоўную ўгоду з францускім клюбам «Пары Сэн-Жэрмэн» за 41,5 мільёнаў эўра па актывацыі пункту аб адступных грошай. Гулец дэбютаваў за клюб 31 ліпеня, зьявіўшыся ў стартавым складзе матчу за Супэркубак Францыі, калі парыжане зь лікам 4:0 перамаглі «Нант». Партугалец у той вечар меў 100% дакладнасьці перадачаў, выканаўшы 43 перадачы, а таксама атрымаў папярэджаньне ў матчы і выйграў свой першы трафэй з клюбам. Першы сэзон для футбаліста быў цяжкім, бо ён меў благія адносіны зь Ліянэлем Мэсі і ягонымі паплечнікамі ў камандзе. Толькі па сыходзе аргентынца Вітыньня цалкам выкрыў свае здольнасьці. Гулец атрымаў давер ад новага трэнэра Люіса Энрыке ды стаў папулярнай фігурай у распранальні, дзякуючы веданьню некалькіх моваў, што выявілася пазытыўным фактарам, які дапамог аб’яднаць розныя фракцыі ў клюбе. ПСЖ здабыў трэбл унутры краіны, а футбаліст быў улучаны ў сымбалічную зборную як Лігі 1, гэтак і Лігі чэмпіёнаў.

22 жніўня Вітыньня быў абраны трэнэрам адным зь віцэ-капітанаў празь ягоны статус у камандзе. Ён таксама абраў яго асноўным пэнальцістам клюбу, не зважаючы на тое, што некаторыя ягоныя таварышы па камандзе былі незадаволеныя гэтым рашэньнем, у выніку чаго ён быў вымушаны падзяліць выкананьне пэнальці разам з Усманам Дэмбэле. 9 лютага 2025 году партугалец падоўжыў свой кантракт з клюбам да 2029 году. Гулец зноў быў важным футбалістам, які дапамог ня толькі абараніць тытул чэмпіёнаў Францыі, але і здабыць перамогу ў Лізе чэмпіёнаў.

### Міжнародная
21 сакавіка 2022 году Вітыньня атрымаў свой першы выклік у зборную Партугаліі на плэй-оф адборачных матчаў да чэмпіянату сьвету 2022 году ў якасьці замены траўмаванаму Рубэну Нэвішу. Праз восем дзён на стадыёне свайго клюбу ён дэбютаваў у зборнай, замяніўшы Жуана Маўтыньню ў дададзены час у фінале плэй-оф, дзе партугальцы былі мацнейшыя за зборную Паўночнай Македоніі зь лікам 2:0.

## Дасягненьні
**«Порту»**:
* Чэмпіён Партугаліі: 2020, 2022
* Уладальнік Кубка Партугаліі: 2020, 2022

**«Пары Сэн-Жэрмэн»**:
* Чэмпіён Францыі: 2023, 2024, 2025
* Уладальнік Кубка Францыі: 2024, 2025
* Уладальнік Супэркубка Францыі: 2022, 2023, 2024, 2025
* Пераможца Лігі чэмпіёнаў: 2025
* Уладальнік Супэркубка Эўропы: 2025
* Уладальнік Міжкантынэнтальнага кубка: 2025

**Партугалія**:
* Пераможца Лігі нацыяў: 2025

## Крыніцы

## Вонкавыя спасылкі
* 
* 
* 

Катэгорыя:Партугальскія футбалісты